Sukob između vijećnika Tomislava Tomaševića i Davorina Karačića snimili su novinari televizije Z1. Na snimci se ne čuje početak, ali prve riječi koje se čuju su Tomaševićevo obraćanje Karačiću:

“A što ako ja neću?”

“Klošaru mali, pljunut ću ti u facu! Hoćemo otići negdje ispod Domovinskog mosta, sami, jel’ hoćeš? Jel’ hoćeš? Možeš i frenda povesti slobodno sa sobom, dva. Klošaru mali. Usta isperi svaki put prije nego što izgovoriš riječ Dinamo i Davorin Karačić. Jesi čuo? Kada nekoga optužuješ za političku korupciju, onda reci što je bilo. Bijedniče mali”, rekao je desničar Karačić zastupniku Tomaševiću.

Taj incident privukao je i pažnju Disciplinskog tužiteljstva Hrvatske odvjetničke komore koja je objavila da je zatražila snimku. Agresivnom reakcijom vijećnik Karačić privukao je pozornost javnosti pa se mnogi pitaju tko je on. U zagrebačku Gradsku skupštinu ušao je prije mjesec dana, i to s liste Bandićevih partnera, stranke Neovisni za Hrvatsku Brune Esih i Zlatka Hasanbegovića. Karačić je u Skupštini zamijenio Anu Lederer, koju je zagrebački gradonačelnik Bandić imenovao pročelnicom za kulturu. Odvjetnik (43) poznat je po tome što mu je klijent Marko Perković Thompson, a slovi i za zastupnika brojnih BBB-ovaca. Zanimljivo je da je i predsjednik Boksačkog kluba Dinamo, gdje i sam trenira. Pokušali smo s njim razgovarati, ali rekao nam je da ima posla te da može odgovoriti na nekoliko pitanja pisanim putem. Ovo su njegovi odgovori.

Zašto ste onako reagirali u razgovoru s vijećnikom Tomislavom Tomaševićem?

- Zato što je kolega Tomašević, pošto mi nije niti htio pojasniti i obrazložiti pojam “političke trgovine” koja miriše na korupciju, počeo pokazivati osobine uličnog ponašanja unošenjem u lice, prekidanjem mene u razgovoru te posprdnim dobacivanjem “šta ćeš napraviti”, “ajde da te vidim” i slično.

Je li vam sada možda krivo što ste tako reagirali?

- Djelomično.

Jeste li možda prežestoko reagirali?

- Ovisi kako gledate. Rječnik koji je upotrijebljen puno je benigniji i blaži od rječnika koji neki političari ili novinari, koji se vole “zgražati” nad tuđom “nekulturom”, koriste u redovitom ophođenju na primarnoj bazi, a istomišljenici im pritom nimalo ne zamjeraju.

I moram vas pitati - zašto ispod Domovinskog mosta? Zašto pozivate Tomaševića na susret ispod baš tog mosta?

- Zato što je nov. Ja uvijek gledam u budućnost i baziram svoje djelovanje na modernom pristupu (smijeh). A istodobno većina ljudi ne zna razliku između Mosta slobode i Mosta mladosti (još veći smijeh).

Zar biste se vi stvarno potukli s vijećnikom Tomaševićem? Što vas je toliko izbacilo iz takta?

- Ako netko svojim govorom tijela pokazuje takvu opciju, moje je da mu omogućim priliku ako želi, kad to već konkludentno pokazuje. Nikad prvi nisam nikoga napao ni udario. Ne volim ljude koji javno optužuju druge za nečasna djela, a kad to treba dokazati, i ne namjeravaju to učiniti nego svojim postupanjem priznaju da se vole nabacivati blatom i gnojem iz navike i političkog modusa operandi.

Kako komentirate najavu Odvjetničke komore da će pokrenuti postupak protiv vas?

- Mogu, ali neću.

Piše se sada da ste odvjetnik BBB-a, Marka Perkovića Thompsona. Valjda imate i drugih klijenata? Kojim se pravom bavite?

- Imam i drugih. Raznoraznih. Iznenadili biste se kakvih sve ima, a koje ne možete međusobno povezati, na stereotipan način kako se već piše.

Što za vas znači biti BBB?

- Biti BBB znači imati vrlina i časti više nego znatna većina ljudi u Hrvatskoj. Pri tome i pripadnike ostalih skupina stavljam u istu kategoriju.

Zašto ste ušli u politiku?

- Ovo nije politika. Moj se život nije sadržajno promijenio.

Koja je vaša nit vodilja u politici? Što želite tim angažmanom postići, koju poruku poslati?

- Djelovanje za boljitak svog naroda.

Ostajete u Skupštini?

- Ne. Izlazim iz nje svaki put nakon što završe skupštinske obveze.

Zašto lista Zlatka Hasanbegovića?

- Zato što joj je cilj djelovanje za boljitak svog naroda.